Inwoners beplan vlooimark | Oudtshoorn Courant
Inwoners beplan vlooimark
Editor Hannes Visser | Wednesday, 12 June 2019, 14:02
Generiese foto. Foto: Charisse Kenion op Unsplash.
OUDTSHOORN NUUS - 'n Aantal inwoners het voorverlede Maandag bymekaargekom om die moontlikheid van 'n vlooimark op die dorp te bespreek. Die groep is positief dat hierdie mark, anders as voriges wat aangebied is, volhoubaar sal wees.
Die vlooimark is die inisiatief van Kobus Minnie wat Maandag se vergadering gereël het. 'n Markkomitee is verkies met Minnie as voorsitter, Booi Nace as ondervoorsitter en Susan Terblanche as sekretaresse.
Volgens Minnie word die mark vir die eerste Saterdag van elke maand op die stuk grond agter Spensgoed in Langenhovenweg beplan. Stalletjiehouers wat reeds aangedui het dat hulle belangstel, maak 'n groot verskeidenheid produkte soos hekelwerk, houtwerk, vetplante, sementpotte, geskenkboksies, rame, bottels, glaswerk, kunswerke, klere, speserye, konfyt, erdwurmkompos, oudhede sowel as verskeie kosstalletjies.
Die eerste vlooimark word voorlopig vir die eerste week van September of Oktober beplan.
As 'n lusmaker vir die projek is daar 'n kompetisie om 'n interessante naam vir die vlooimark te kry. Inwoners kan hulle voorstelle per e-pos aan nagorders@gmail.com stuur.
Pryse ter waarde van R3 000 wat deur Headlines Restaurant en Xpanda Sekuriteit geskenk word, is op die spel. Die sluitingsdatum vir die kompetisie is 31 Julie.